## Sporazum o osnivanju, nadležnosti i djelovanju Vijeća za socijalno partnerstvo u javnim djelatnostima

### NN 25/1994 (29.3.1994.), Sporazum o osnivanju, nadležnosti i djelovanju Vijeća za socijalno partnerstvo u javnim djelatnostima

# SPORAZUMI

Vlada Republike Hrvatske i hrvatske sindikalne središnjice Matica hrvatskih
sindikata i javnih djelatnika i Koordinacija hrvatskih sindikata javnih
službenika i namještenika zaključili su dana 22. ožujka 1994. slijedeći:

## SPORAZUM

### O OSNIVANJU, NADLEŽNOSTI I DJELOVANJU VIJEĆA ZA SOCIJALNO PARTNERSTVO U JAVNIM DJELATNOSTIMA

OPĆE ODREDBE

Članak 1.

Ovim Sporazumom sklopljenim u duhu tradicije europskih zemalja na osnovama
partnerske suradnje, socijalni partneri uređuju osnivanje, nadležnosti
djelovanie Vijeća za socijalno partnerstvo u javnim djelatnostima (u daljnjem
tekstu: "Vijeće").

Članak 2.

Ovim Sporazumom uređuje se sastav i nadležnost Vijeća, te izbor i ovlasti
Predsjednika Vijeća.

SASTAV VIJEĆA

Članak 3.

Vijeće čine četiri predstavnika Vlade Republike Hrvatske i četiri predstavnika
nacionalnih sindikalnih središnjica javnih djelatnosti. Svaki član Vijeća
ima zamjenika.

Zamjenik člana Vijeća, za slučaj spriječenosti člana Vijeća, ima sva
prava člana kojega zamjenjuje.

Članak 4.

Vijeće na sjednicama zauzima stajališta o pitanjima iz svoje nadležnosti
i u svezi toga donosi zaključke.

Sazivanje sjednica, postupak donošenja zaključaka i njihovo objavljivanje
uređuje se Poslovnikom o radu Vijeća.

Članak 5.

Vijeće, u pravilu, donosi zaključke konsenzusom. Iznimno, zaključak
se može donijeti i kada su za njega glasovala po tri člana svakog od socijalnih
partnera iz ovog Sporazuma. Član Vijeća koji nije glasovao za zaključak,
ima pravo u javnosti iznijeti prijedlog za koji se je zalagao na Vijeću.

Sukladno postupku iz stavka 1. i 2. Vijeće donosi i Poslovnik o radu.

NADLEŽNOSTI VIJEĆA

Članak 6.

Vijeće je nadležno da:

- donosi Poslovnik o radu;

- prati, izučava i ocjenjuje utjecaj gospodarske, socijalne i razvojne
politike na sektor javnih djelatnosti;

- razmatra i predlaže osnove politike plaća i politike cijena u sektoru
javnih djelatnosti;

- razmatra konceptualne osnove prije izrade propisa iz područja javnih
djelatnosti, rada i zapošljavanja i socijalne sigurnosti;

- potiče mirno rješavanje kolektivnih radnih sporova i ideju socijalnog
partnerstva;

- o svojem radu i zaključcima izvješćuje javnost i izdaje priopćenja.

Članak 7.

Radi razmatranja, proućavanja analize i znanstvene podloge za poslove
iz svoje nadležnosti, Vijeće može osnovati radna tijela. Radna tijela mogu
biti osnovana ad hoc, za svaki pojedini slučaj ili kao stalna radna tijela.

Ustroj, način djelovanja i nadležnost radnog tijela određuje Vijeće
Odlukom o osnivanju.

PREDSJEDNIK VIJEĆA

Članak 8.

Predsjednika Vijeća i njegovog zamjenika bira Vijeće javnim glasovanjem,
većinom glasova nazoćnih članova pod uvjetom da su nazočna najmanje tri
člana svakog od socijalnih partnera iz ovog Sporazuma.

Predsjednik Vijeća i njegov zamjenik biraju se na rok od 6 mjeseci,
a na prijedlog bilo koje od potpisnica ovog Sporazuma. Kod izbora predsjednika
i zamjenika predsjednika mora se voditi računa o poštivanju redoslijeda
potpisnika ovog Sporazuma.

Članak 9.

Predsjednik Vijeća:

- predstavlja i zastupa Vijeće pred nadležnim organima i prema javnosti;

- saziva, organizira te predsjedava sjednicama Vijeća:

- predlaže dnevni red sjednica Vijeća:

- usklađuje rad radnih tijela Vijeća. Zamjenik predsjednika. u slučaju
spriječenosti predsjednika Vijeća, ima sve ovlasti koje ima predsjednik
Vijeća.

Članak 10.

Troškovi rada Vijeća i radnih tijela snose socijalni partneri u jednakim
dijelovima.

ZAKLJUČNE ODREDBE

Članak 13.

Ovaj Sporazum stupa na snagu danom potpisivanja ovlaštenih predstavnika
potpisnica Sporazuma i objavljuje se u "Narodnim novinama".

Zagreb, 22. ožujka 1994.

Za Vladu Republike Hrvatske ministar rada i socijalne skrbi

**Ivan Parač, v r.**

Matica hrvatskih sindikata javnih djelatnika Koordinacija hrvatskih
sindikata javnih službenika i namještenika

Ostalo, NN 25/1994-422